নব্বইয়ের দশকে যাঁরা বড় হয়ে উঠেছেন, বাংলা টেলিভিশনের সেই দর্শকদের মনে তিনি এখনও ‘মহাপ্রভু’ ধারাবাহিকের বিষ্ণুপ্রিয়া। দু’দশক পরে তিনি ঠিক কীভাবে দেখেন আজকের টেলিভিশন ইন্ডাস্ট্রিকে, এবেলা ওয়েবসাইটের সঙ্গে একান্ত আলাপচারিতায় উঠে এল অনেক কথা। জনপ্রিয় অভিনেতা সম্রাট মুখোপাধ্যায়ের সঙ্গে তাঁর প্রথম আলাপ, প্রেম, কথা হল সব কিছু নিয়েই—  
আপনি তো এত বছর ধরে কাজ করছেন টেলিভিশন ইন্ডাস্ট্রিতে, কোন পরিবর্তনটা আপনার সবচেয়ে ভাল লেগেছে? 
ময়না: পরিবর্তন একটা তুমুল হয়েছে। আমি প্রায় ১৪ বছর বয়সে এই প্রফেশনে পা রাখি। আগে শুধুই ‘দূরদর্শন’ ছিল। এখন যে প্রচুর চ্যানেল এসেছে এবং এত মাইলেজ পাওয়া যাচ্ছে, একজন নিউকামারের কাছে প্রথম স্টেপটাই বিরাট বড় হচ্ছে... আমাদের সময় সেটা ছিল না। মানুষের মধ্যে এই প্রফেশনটা নিয়ে আগ্রহ বা ভালবাসাটা অনেক বেড়ে গিয়েছে। সেটা তো আমাদের আর্টিস্টদের কাছে একটা বিশাল বড় ব্যাপার। 

‘মহাপ্রভু’ তো আপনার প্রথম প্রজেক্ট...
ময়না: না, আমার প্রথম প্রজেক্ট ‘রামকৃষ্ণ’, ওটাও দূরদর্শনেই হতো। 
এত অল্প বয়সে কাজ করতে আসার তো ভাল-মন্দ দুটো দিক থাকে, আপনার কি মনে হয়েছে কখনও যে আরও একটু বড় হয়ে আসলে ভাল হতো? 
ময়না: না, আসলে আমার জ্ঞান হওয়ার পর থেকেই আমার মনে হতো যে আমি এই প্রফেশনেই কিছু একটা করতে চাই। আমি লাকি যে এই প্রফেশনেই আমি আমার স্বপ্নগুলো পূরণ করতে পেরেছি। কিন্তু তখন এতটা প্রবলেম হতো না এই কারণেই যে তখন ওয়ার্কিং আওয়ার বলে একটা নির্দিষ্ট সময় ছিল। ধরে নাও, ৭ থেকে ১০ ঘণ্টা শ্যুটিং করতাম আমরা। কিন্তু এখন প্রায় ২৪ ঘণ্টাই কাজ করতে হচ্ছে ছেলেমেয়েদের। সেটা তো ডেফিনিটলি তাদের পড়াশোনার দিক থেকে বা তাদের শারীরিক দিক থেকে একটা বড় ক্ষতি হচ্ছে কিন্তু আমাদের সময় আমরা তেমন কোনও অসুবিধায় পড়িনি। 
‘মহাপ্রভু’ তো ডেইলি সোপ-ই ছিল? 
ময়না: হ্যাঁ, ডেইলি সোপ ছিল কিন্তু মেকিংটা এত ধরে ধরে করা হতো না। ‘মহাপ্রভু’ একটা গল্প নিয়ে তো, তার স্ক্রিপ্টটা আগে থেকে রেডি থাকত। আর এখন তো রাত দুটো-আড়াইটের সময়েও লাইনার আসে। পরের দিনের শিডিউল কী হবে, সেটা এখন প্রোডাকশন হাউসগুলো নিজেরাই জানে না। তাছাড়া যেহেতু চ্যানেল প্রচুর বেড়ে গিয়েছে, কম্পিটিশনও বেড়ে গিয়েছে, তাই শ্যুটিংয়ের সময়টাও বেড়েছে। এটা একটা বিরাট পরিবর্তন টেলিভিশনে। 

আপনার কি মনে হয় মেইনস্ট্রিম বাংলা ছবির থেকে বাংলা টেলিভিশনের গ্ল্যামার অনেক বেশি? 
ময়না: হ্যাঁ, সেটা মনে হয়। আজ থেকে বছর সাত-আটেক আগে ফিল্মের একটা বিশাল ক্রেজ তৈরি হয়েছিল। তার পর যখন টেলিভিশন ইন্ডাস্ট্রির গ্রোথ হয়, তখন থেকে টেলিভিশনের প্রতি দর্শকদের একটা অন্য রকম আকর্ষণ তৈরি হয়েছে। হয়তো টাকা খরচ করে হলে গিয়ে দেখতে হচ্ছে না দর্শককে, বাড়িতে বসেই দেখতে পাচ্ছেন তাঁরা। আবার হলে গিয়েও বহু মানুষ কিন্তু ডিমরালাইজড হয়ে ফিরে আসছেন। ডেইলি সোপের ক্ষেত্রে, স্টোরি গুলো এভাবেই তৈরি করেন প্রযোজকরা যাতে দর্শকরা তাঁদের ডে টু ডে লাইফের সঙ্গে রিলেট করতে পারেন। তার জন্য সিরিয়ালের আর্টিস্টদের প্রতি ক্রেজটা অনেক বেশি থাকে। আমরা যখন গ্রামগঞ্জে শো করতে যাই, তখনই সেটা বুঝি। 
এখন যাঁরা টেলিভিশনে কাজ করছেন, তাঁদের মধ্যে তো অনেকেই আপনার আর সম্রাটদার ছাত্রছাত্রী, এই ব্যাপারটা কেমন লাগে?
ময়না: আমাদের ইনস্টিটিউটের ছাত্রছাত্রী, শুধু আমাদের নয়। ওখানে তো আরও অনেক টিচাররা আছেন। তবে অবশ্যই ভাল লাগে। যখন ওরা ভর্তি হয়, একটা ধরন নিয়ে তারা আসে আর কোর্সটা করার পরে তারা যখন কোনও শো-তে চান্স পায়, তখন তাদের যে ডেভেলপমেন্ট হয়, সেটা চোখের সামনে দেখে ভীষণ আনন্দ হয়। নিজের বাচ্চাকে চোখের সামনে বড় হতে দেখার মতো। আর এমনও সময় আসে, যখন তাদের সঙ্গে আমরা অভিনয় করার সুযোগ পাই। তখন একটা দারুণ ব্যাপার হয়। 

সম্রাটদার সঙ্গে আপনার আলাপ-প্রেম কীভাবে হল, একটু জানতে ইচ্ছে করছে।
ময়না: আমাদের প্রথম আলাপ হয়েছিল একটা বাইকের অ্যাড শ্যুট করার সময়। সম্রাট তখন থাকত মুম্বইতে। বিভিন্ন লোকেশনে আলাদা আলাদা শ্যুট করা হয়েছিল। ওই অ্যাডেই কলকাতার মডেল আমি ছিলাম। সম্রাট মুম্বই থেকে সিলেক্ট হয়েছিল কিন্তু কাজটা কলকাতায় এসে করতে হয়েছিল। ওখানেই আলাপ। প্রথম প্রোপোজালটা অবশ্য সম্রাটের থেকেই আসে। ও যখন অঞ্জন চৌধুরীর ছবি নিয়ে কলকাতায় চলে আসে, তখনই নিয়মিত যোগাযোগ হয় আর তার পরে আস্তে আস্তে কী যে হয়ে গেল নিজেরাই বুঝতে পারিনি। ২০০৩-এ আমাদের বিয়ে হয়। ১৪ বছর হয়ে গেল।
এই যে টেলিভিশন ইন্ডাস্ট্রির কিছু কিছু সমস্যার কথা আপনি বললেন, একজন সিনিয়র আর্টিস্ট হিসেবে আপনার কী সাজেশন, কীভাবে সবাই একটা কমফর্টেবল জায়গায় আসতে পারেন? 
ময়না: আমরা সাধারণত শুনে থাকি যে চ্যানেলের থেকে যে সমস্ত ডিসিশন নেওয়া হয়, সেটা নিতে নিতে বেশ খানিকটা দেরি হয়। সেই কারণে প্রোডাকশন হাউসগুলোরও কিছুটা সমস্যা হয় আর আর্টিস্ট তো আছেই। যারা কনট্র্যাক্টে থাকে তাদের তো আরও খারাপ অবস্থা। অনেক সময় লাইনার রাতারাতি চেঞ্জ হয়ে যায়। সেটা চ্যানেলই ডিসিশন নেয়। ধরো একটা সিন শ্যুট হয়ে গিয়েছে, আবার রিশ্যুট করা, গল্পে অনেকটা চেঞ্জ হয়ে যাওয়া... এগুলো প্রোডিউসারের হাতে থাকে না। চ্যানেলই একমাত্র মাধ্যম যারা পুরোটা ঠিক করতে পারে। সেখানে ডিসিশন-মেকার যাঁরা, তাঁদেরও হয়তো মিটিং করে ডিসিশন নিতে হয়, তাই টাইম লেগে যায়। আমরা বাইরে থেকে তো সব সময় সবটা বুঝতে পারি না।  

আপনার অভিনয়ে আসার পিছনে আপনার মায়ের কতটা সাপোর্ট ছিল?
ময়না: আমার বাবা-মা দু’জনেরই অত্যন্ত সাপোর্ট ছিল। আমার বাবা এখন আর নেই। শ্যামল মিত্রের গলায় ভীষণ ভাল গান করতেন আমার বাবা। আমার মা আকাশবাণীতে গান গাইতেন। বাবা-মায়ের সেই সূত্রেই আলাপ হয় আর কী। আমার বাবা গান লিখে সুর করতেন, সেই সুরে আমার মা গান গাইতেন। বাড়িতে একটা পরিবেশ ছিল গান-বাজনার। দুই পরিবারেই। সেখান থেকেই হয়তো আমার মধ্যে এই আগ্রহটা তৈরি হয়েছে। আর ছোটবেলায় যখন দূরদর্শনে খবর পড়া হতো, ওই সময়টা আমি টিভির সামনে বসে থাকতাম আর খবর পড়ত যারা, তাদের মতো করার চেষ্টা করতাম আয়নার সামনে দাঁড়িয়ে। আমি যখন প্রথমে কাজ করতে চাই, বাবা-মা দু’জনেই ভীষণ এনকারেজ করেছে। আজকালকার দিনে বাবা-মায়ের মেন্টালিটি যেমন চেঞ্জ হয়েছে, আমাদের সময় অতটাও ছিল না। আমার বাবা-মায়ের কিন্তু ওই ন্যাকটা ছিল। আমি এখনও যখন শো-তে যাই, আমার মা এই বয়সেও আমাকে একা ছাড়ে না, আমার সঙ্গে যায় যত কষ্টই হোক না কেন।